b'\n_START_ARTICLE_\nAarno Arvela\n_START_PARAGRAPH_\nAarno Jorma Arvela (26. maaliskuuta 1946 Helsinki \xe2\x80\x93 21. syyskuuta 2011 Espoo) oli suomalainen asianajaja.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nArvela valmistui oikeustieteen kandidaatiksi Helsingin yliopistosta vuonna 1974, ja ura henkirikosten tekij\xc3\xb6iden lakimiehen\xc3\xa4 p\xc3\xa4\xc3\xa4si vauhtiin, kun oppi-is\xc3\xa4 Martti P\xc3\xb6yh\xc3\xb6nen kuoli yll\xc3\xa4tt\xc3\xa4en ja Arvela l\xc3\xb6ydettiin puolustajaksi. Arvelalla oli oma lakiasiaintoimisto Helsingiss\xc3\xa4 vuosina 1974\xe2\x80\x931977. H\xc3\xa4net hyv\xc3\xa4ksyttiin Suomen Asianajajaliiton j\xc3\xa4seneksi vuonna 1977, ja sen j\xc3\xa4lkeen h\xc3\xa4n oli osakkaana Arvela & Perovuo Ky:ss\xc3\xa4 ja vuodesta 2002 alkaen Asianajotoimisto Aarno Arvela Ky:ss\xc3\xa4 Espoossa._NEWLINE_Arvela hoiti monia luottamusteht\xc3\xa4vi\xc3\xa4 Suomen Asianajajaliitossa vuodesta 1980 alkaen. H\xc3\xa4n toimi silloisen kurinpitolautakunnan j\xc3\xa4senen\xc3\xa4 vuodesta 1995 alkaen ja valvontalautakunnan puheenjohtajana vuodet 2004\xe2\x80\x932010. H\xc3\xa4nell\xc3\xa4 oli merkitt\xc3\xa4v\xc3\xa4 osuus asianajajien tapaohjeiden uudistamisessa. Arvela opetti pitk\xc3\xa4\xc3\xa4n asianajo-oikeutta Helsingin yliopistossa, ja h\xc3\xa4n oli arvostettu kouluttaja, jota kuulivat niin poliisit, syytt\xc3\xa4j\xc3\xa4t kuin tuomaritkin._NEWLINE_Arvela edusti Suomen Asianajajaliittoa useissa ty\xc3\xb6ryhmiss\xc3\xa4. H\xc3\xa4n oli 1990-luvun alussa j\xc3\xa4senen\xc3\xa4 oikeusministeri\xc3\xb6n toimikunnassa, joka valmisteli s\xc3\xa4\xc3\xa4nn\xc3\xb6kset uudistetusta rikosprosessista._NEWLINE_Arvela vihittiin Helsingin yliopistossa oikeustieteen kunniatohtoriksi toukokuussa 2010 ansioistaan alan eettisen keskustelun yll\xc3\xa4pit\xc3\xa4j\xc3\xa4n\xc3\xa4 ja kehitt\xc3\xa4j\xc3\xa4n\xc3\xa4. H\xc3\xa4n kuului vapaamuurareihin._NEWLINE_Arvela puolusti muun muassa entist\xc3\xa4 p\xc3\xa4\xc3\xa4ministeri Anneli J\xc3\xa4\xc3\xa4tteenm\xc3\xa4ke\xc3\xa4 niin sanotussa Irak-oikeudenk\xc3\xa4ynniss\xc3\xa4, edusti valtiota Alpo Rusin vakoilujutussa, puolusti HIV:n tartuttamisesta syytetty\xc3\xa4 Steven Thomasia, edusti Steen Christenseni\xc3\xa4 poliisien ampumisjutussa _NEWLINE_sek\xc3\xa4 Marko Purasta, jota syytettiin 91-vuotiaan sysm\xc3\xa4l\xc3\xa4isen Lauri St\xc3\xa5lhammarin surmasta 12 vuotta teon j\xc3\xa4lkeen. H\xc3\xa4n avusti yht\xc3\xa4 syytetty\xc3\xa4 Kampin autopommijutussa._NEWLINE_Arvela oli naimisissa VTM Liisa Marjatta Pikkola-Arvelan kanssa. Heill\xc3\xa4 oli kaksi lasta. Aarno Arvelan harrastuksiin kuului Irlanti, josta h\xc3\xa4n kiinnostui James Joycen ja Samuel Beckettin kirjojen kautta._NEWLINE_Aarno Arvela menehtyi vaikeaan sairauteen 21. syyskuuta 2011.'